RHAN 6

ATODOL

Cydweithredu a hwyluso

Dyletswydd i gydweithredu
65
1
Rhaid i berson o fewn is-adran (2) geisio ymrwymo i drefniadau cydweithredu—
a
â pherson arall o fewn yr is-adran honno, neu
b
â chorff llywodraethu sefydliad yng Nghymru o fewn y sector addysg bellach,
os yw’r person yn ystyried y byddai ymrwymo i drefniadau o’r fath yn hwyluso arfer swyddogaeth a roddir i’r person gan neu o dan y Ddeddf hon.
2
Y personau yw—
a
pennaeth ysgol a gynhelir neu ysgol feithrin a gynhelir;
b
corff llywodraethu ysgol a gynhelir neu ysgol feithrin a gynhelir;
c
darparwr addysg feithrin a gyllidir ond nas cynhelir;
d
yr athro neu’r athrawes sydd â chyfrifoldeb am uned cyfeirio disgyblion;
e
y pwyllgor rheoli ar gyfer uned cyfeirio disgyblion;
f
awdurdod lleol yng Nghymru.
3
Os yw person yn ceisio ymrwymo i drefniadau cydweithredu â pherson arall yn unol ag is-adran (1), rhaid i’r person arall ystyried y cais.
4
Yn yr adran hon, ystyr “trefniadau cydweithredu” yw—
a
trefniadau a wneir wrth arfer y pwerau cydlafurio a ddisgrifir yn adran 5 o Fesur Addysg (Cymru) 2011 (mccc 7), neu
b
trefniadau o fath tebyg a wneir gan neu gyda—
i
pennaeth ysgol a gynhelir neu ysgol feithrin a gynhelir,
ii
darparwr addysg feithrin a gyllidir ond nas cynhelir,
iii
yr athro neu’r athrawes sydd â chyfrifoldeb am uned cyfeirio disgyblion, neu
iv
pwyllgor rheoli ar gyfer uned cyfeirio disgyblion.